**Sesiuni de informare despre sănătatea reproducerii în complexurile de servicii din județul Sibiu**

Direcția de Sănătate Publică Sibiu derulează, până la finele lunii viitoare, cea mai mare campanie de informare de până acum,dedicată sănătății sexuale și a aparatului reproducător. Unul dintre proietele campaniei se derulează în parteneriat cu Direcția de Asistență Socială și Protecția Copilului Sibiu și presupune întâlniri cu beneficiarii din toate centrele din județ dublate de discuții ”fără perdea” despre modificările care apar în organismul băieților și fetelor în funcție de vârstă, boli ale aparatului reproducător, planificare familială, riscuri în ceea ce privește infecțiile cu transmitere sexuală, metode de protecție și metode de contracepție.

”Direcția Generală de Asistență Socială și Protecția Copilului Sibiu susține necesitatea și relevanța campaniilor de informare și educare în domeniul sănătății reproducerii, în special în rândul tinerilor, familiilor aflate în dificultate și altor categorii vulnerabile. Aceste campanii sunt esențiale pentru promovarea drepturilor beneficiarilor la educație pentru sănătate, acces la informație și luarea unor decizii în cunoștință de cauză, prevenirea riscurilor sociale și medicale cum ar fi sarcinile apărute la vârste fragede, marginalizarea socială ori contactarea de boli cu transmitere sexuală. În calitate de instituție implicată direct în protejarea și sprijinirea copiilor și familiilor, **DGASPC Sibiu își exprimă angajamentul de a sprijini și de a participa activ la astfel de campanii de promovare a sănătății reproducerii,** prin activități de informare, consiliere, prevenție și educație pentru sănătate și mulțumește tuturor partenerilor pentru implicare.”, a declarat directorul general al DGASPC Sibiu, Liliana Agârbiceanu.

Proiectul derulat în complexurile de servicii a debutat marți 29 iulie. Specialiștii Direcției de Sănătate Publică Sibiu, însoțiți de reprezentanți ai Direcției pentru Protecția Copilului au mers la Turnu Roșu și au stat de vorbă cu beneficiarii Complexului de Servicii ”Sfântul Nicolae” din localitate. În timpul prezentărilor, participanții au avut oportunitatea de a adresa întrebări pe baza informațiilor primite. În total, vor participa la sesiunile educative aproximativ 100 de beneficiari ai centrelor din tot județul.

”Ne-am dorit enorm de mult acest parteneriat și ne-am bucurat când am găsit deschiderea necesară! Consider educația sexuală esențială pentru dezvoltarea sănătoasă și armonioasă a tinerilor. Ne bucurăm așadar că reușim să o ducem fix acolo unde este cu adevărat nevoie de ea. Tragem nădejde că, în urma acestor înâlniri, benefiarii vor se vor alege cu informații noi și le vor fixa și înțelege mult mai bine pe cele pe care le dețin deja în domeniul sănătății reproducerii.”, spune despre acest proiect, directorul executiv al DSP Sibiu, Horațiu Cojocaru.

Campania destinată informării populației cu privire la sănătatea reproducerii a debutat la nivel național, prin Institutul Național de Sănătate Publică în colaborare cu toate DSP-urile din țară în această lună și rămâne activă până la finele lunii viitoare. În seria evenimentelor dedicate publicului larg, Direcția de Sănătate Publică Sibiu a derulat campanii de informare în stradă unde, oamenilor li s-a vorbit despre boli cu transmitere sexuală, controale periodice la medici specialiști în domeniul aparatului reproducător dar și metode de contracepție și protecție.

Campania este o necesitate stringentă în condițiile în care, țara noastră încă ocupă un loc fruntaș în ceea ce privește lipsa educației sexuale. În 2024 de exemplu, în județul Sibiu, au devenit mame un număr de 19 adolescente cu vârste sub 15 ani. De asemenea, numărul întreruperilor de sarcină, la cerere sau prin avort incomplet s-a ridicat la peste 900 de cazuri.

”Avem nevoie de educație ca de aer în ceea ce privește sexualitatea și sănătatea aparatului reproducător! Tocmai de aceea, fac apel la toate instituțiile abilitate să ni se alăture și să ofere informație validă, pe înțelesul tuturor, acolo unde este nevoie, astfel încât să evităm aceste situații, în care ne trezim că avem copii cu copii în brațe. Evitarea unei sarcini nedorite este un avort în minus! Iar acest deziderat se realizează doar prin educație! Trebuie să înțelegem că, lupta împotriva avorturilor se dă exclusiv prin educație corectă, iar aici sper să ne sprijine și reprezentanții Bisericii. Educația produce rezultate doar atunci când este făcută înaintea începerii vieții sexuale, iar acest lucru reiese cel mai bine din statistici, în special cele legate de sarcini la vârste fragede. Pe lângă specialiști e nevoie și de sprijinul părinților și al dascălilor. Reducerea gradului de infectare cu boli care odată contactate nu se vindecă niciodată, cum ar fi infecțiile cu HIV, sifilis, sau alte infecții transmise pe cale sexuală se face tocmai prin informare și încurajarea folosirii metodelor sigure de protecție”, mai spune șeful DSP, Horațiu Cojocaru.

La începutul acestui an erau în evidențele DSP un număr de 225 de cazuri de HIV/SIDA, 8 cazuri de sifilis si 116 cazuri de alte boli cu transmitere sexuală.

Director executiv,

Ec. Cojocaru Nicolae Horațiu

Întocmit:

Cons.princip. Ungureanu Denisa